
H I R D E T M É N Y
az óvodai felvételről

A nemzeti köznevelésről szóló 2011. évi CXC. törvény (a továbbiakban: Nkt.) értelmében azoknak a gyermekeknek, akik az adott nevelési év előtti augusztus 31. napjáig betöltik a harmadik életévüket, legalább napi négy órában óvodába kell járniuk.

Az óvoda köteles felvenni, átvenni azt a gyermeket, aki életvitelszerűen az óvoda körzetében lakik (a továbbiakban: kötelező felvételt biztosító óvoda).

A szülőknek az óvodaköteles gyermekeiket be kell íratniuk az önkormányzat vagy a fenntartó által közzétett hirdetményben meghatározott időpontban.

Az óvodai beiratkozás, felvétel
· A szülő gyermeke adottságainak, képességeinek, érdeklődésének megfelelően, saját vallási, világnézeti meggyőződésére, nemzeti hovatartozására tekintettel szabadon választhat óvodát.
·  Az óvodai felvétel, átvétel, jelentkezés alapján történik és az óvodai felvételről, átvételről az óvoda vezetője dönt. 
· Jelentkezni a meghirdetett időpontban a lakóhely szerint körzetileg illetékes vagy választott, önkormányzati vagy nem önkormányzati óvodába lehet.
· A jelenleg még bölcsődébe járó gyermekekre vonatkozó igényeket is be kell jelenteni. 
· A beiratkozáskor be kell mutatni a gyermek nevére kiállított személyazonosságot igazoló iratokat, továbbá a szülő személyazonosságát igazoló iratokat és a lakcímkártyát. 
· Nem magyar állampolgár kiskorú óvodai beíratásánál a szülőnek igazolnia kell azt is, hogy milyen jogcímen tartózkodik a gyermek Magyarország területén.
· Az óvoda köteles felvenni, átvenni azt a gyermeket, aki életvitelszerűen az óvoda körzetében lakik. 
· Az óvoda vezetője a felvételi kérelmek elbírálásáról – a döntést megalapozó indoklással, a fellebbezésre vonatkozó tájékoztatással – írásban értesíti a szülőket. Az óvoda döntése ellen a szülő a közléstől, ennek hiányában a tudomására jutásától számított tizenöt napon belül eljárást indíthat.
· Életvitelszerű ott lakásnak minősül, ha a gyermek a kötelező felvételt biztosító óvoda körzetében található ingatlant otthonául használja, és az ingatlan a gyermek lakóhelyeként vagy tartózkodási helyeként a beiratkozás első határnapját megelőző három hónapnál régebb óta szerepel. Ha ez nem teljesül, vagy a megadott adatok ellenére bármely körülmény alapján arra lehet következtetni, hogy a gyermek a nyilvántartásban szereplő lakhelyén vagy tartózkodási helyén nem életvitelszerűen lakik, akkor az óvodavezető, vagy az általa vagy a fenntartó által szervezett bizottság felszólíthatja a szülőt, hogy az életvitelszerű körzetben lakás tényét igazolja. Ezt a felszólítás kézhezvételétől számított 15 napon belül teheti meg azzal, hogy bemutatja a területileg illetékes védőnőtől származó, a védőnői ellátás igénybevételét igazoló nyilatkozatot. Ha a szülő nem mutatja be a védőnő által kiadott nyilatkozatot, akkor az óvodavezető vagy az említett bizottságok családlátogatást kezdeményezhetnek. Ha az általuk megadott legalább három időpont közül a szülő vagy a törvényes képviselő egy alkalommal sem teszi lehetővé a családlátogatást, akkor vélelmezni kell, hogy a gyermek nem életvitelszerűen lakik a kötelező felvételt biztosító óvoda körzetében, és így az óvodai felvétel megtagadható.

A beíratás időpontja: 2026. május 4-6-ig 
Az óvoda vezetője a felvételi, átvételi kérelmek elbírálásáról - a döntést megalapozó indoklással, a fellebbezésre vonatkozó tájékoztatással írásban - értesíti a szülőket 2026. május 30-ig.

Az óvodalátogatási kötelezettség alóli felmentés
· Ha a gyermek családi körülményei vagy sajátos helyzete indokolja, akkor az Nkt. 8. § (2) bekezdése alapján az óvodalátogatás alól felmentést lehet kérni. Ehhez a szülőnek tárgyév április 15. napjáig kell benyújtani a kérelmét, és a gyermek annak az évnek az augusztus 31. napjáig, amelyben a negyedik életévét betölti, felmentést kaphat az óvodalátogatás alól. Különös méltánylást érdemlő esetben, – ha a szülő a gyermek negyedik életévének betöltését megelőzően már kérelmezte, úgy újabb kérelem alapján annak az évnek az augusztus 31. napjáig, amelyben a gyermek az ötödik életévét betölti a felmentést engedélyező szerv felmentheti a gyermeket az óvodai foglalkozáson való részvétel alól, ha a gyermek családi körülményei, sajátos helyzete indokolja. Az eljárási határidő ötven nap.


· A nemzeti köznevelésről szóló törvény végrehajtásáról szóló 229/2012. (VIII. 28.) Korm. rendelet 38/B. § - a szerint a felmentést engedélyező szerv a fővárosi és vármegyei kormányhivatal általános illetékességgel eljáró járási hivatala.

Sajátos nevelési igényű gyermekek
· A sajátos nevelési igényű gyermekek óvodai nevelése az e célra létrehozott gyógypedagógiai intézményben, konduktív pedagógiai intézményben, óvodai csoportban, vagy a többi gyermekkel részben vagy egészben együtt, azonos óvodai csoportban történhet. 
· A sajátos nevelési igényű gyermekeket nevelő óvodába való felvételhez a szakértői és rehabilitációs bizottság javaslata szükséges.
· Azok a sajátos nevelési igényű gyermekek számára, akik a szakértői bizottság véleménye alapján beszédfogyatékkal, mozgásszervi, érzékszervi (látási, hallási) fogyatékkal, autizmus spektrumzavarral élnek és a többi gyermekkel együtt nevelhetőek, valamint azok az autizmus spektrumzavarral élő gyermekek, akiknek nevelése külön, e célra létrehozott speciális csoportban történik a Terézvárosi Önkormányzat Mesevilág Óvodája (1063 Budapest Munkácsy M.u.10) biztosítja az óvodai nevelést. 
· Érzékszervi (hallási) fogyatékkal, enyhe értelmi fogyatékkal élők, vagy egyéb pszichés fejlődési zavarral küzdők ugyancsak a többi gyermekkel együtt nevelhetők. Ellátásukat a Terézvárosi Önkormányzat Szív Óvodája (1063 Budapest, Szív u. 6.) biztosítja.
· Érzékszervi (hallási) fogyatékkal élők, autizmus spektrum vagy egyéb pszichés és fejlődési zavarral küzdők ugyancsak a többi gyermekkel együtt nevelhetők. Ellátásukat a Terézvárosi Önkormányzat Kincseskert Óvodája (1062 Budapest, Bajza u. 46.) biztosítja. 
· A Terézvárosi Önkormányzat Játékvár Óvodája (1062 Budapest, Lendvay utca 24.) pedagógiai programja olyan innovatív, multikulturális nevelésen alapuló integrációs pedagógiai program, amely tevékenységre épített, témaközpontú elrendezéssel közvetített ismeretszerzési folyamat, Freinet pedagógiai elemekkel, az óvodapedagógus pedagógiai nézeteinek széleskörű szabadságát biztosítja, megkötéseket csak a gyermek érdekében tartalmaz.
· Az intézményekbe integráltan kizárólag a többi gyerekkel együtt nevelhető sajátos nevelési igényű gyermekek vehetők fel, az a sajátos nevelési igényű gyermek, aki szakértői vélemény alapján mozgásszervi-, érzékszervi- (hallás) értelmi-, beszédfogyatékos, autizmus spektrumzavarral vagy egyéb pszichés fejlődési zavarral (súlyos tanulási-, figyelem vagy magatartásszabályozási zavarral) küzd. Ellátásukat a Boldog Adolf Kolping Katolikus Óvoda, Általános Iskola, Gimnázium, Sportgimnázium és Alapfokú Művészeti Iskola (1064 Budapest, Szondi u. 65.) biztosítja. 

Nemzetiségi nyelvű óvodai nevelés
Egy adott nemzetiséghez tartozó gyermek nemzetiségi és magyar nyelven részesülhet óvodai nevelésben. Terézvárosban német nemzetiségi csoporttal működik a Terézvárosi Önkormányzat Fasori Kicsinyek Óvodája (1068 Budapest, Városligeti fasor 28.).

Külföldre költözés
Ha a napi négy órában óvodai nevelésre kötelezett gyermek külföldön jár óvodába, arról a szülőnek írásban kell értesítenie a hivatalt a beiratkozás határidejét követő tizenöt napon belül. Ugyanígy írásban előzetesen kell értesíteni az óvodavezetőt, ha a gyermek az óvodakötelezettségét a jövőben külföldön teljesíti.

A beíratáshoz kérjük, hozzák magukkal:
· a gyermek személyazonosítására alkalmas, a gyermek nevére kiállított személyi
· azonosítót
· a gyermek lakcímkártyáját,
· a gyermek születési anyakönyvi kivonatát,
· taj-kártyáját,
· oktatási azonosító számát, ha már járt másik intézménybe,
· továbbá a szülő személyi azonosító és lakcímet igazoló hatósági igazolványát
· nyilatkozat a gyermek felügyeleti jogának gyakorlásáról (a beiratkozás alkalmából a
helyszínen kitölthető),
· kiemelt figyelmet igénylő gyermekek esetében (SNI) sajátos nevelési igényű,
beilleszkedési, tanulási, magatartási nehézséggel küzdő gyermek integrált óvodai nevelése esetén az illetékes pedagógiai szakszolgálat szakértői véleményét, (Nkt. 47. §)

Hiányzás
Ha a gyermek az óvodai foglalkozásról távol marad, mulasztását igazolnia kell. Ha a gyermek, a távolmaradását nem igazolják, a mulasztás igazolatlan. Amennyiben egy nevelési évben igazolatlanul öt nevelési napnál többet mulaszt, az óvoda igazgatója értesíti a gyermek tényleges tartózkodási helye szerint illetékes család- és gyermekjóléti központot.

